
Ysgol Gymraeg Tan-y-lan

Polisi ar gyfer 
Rhyw, datblygiad Personol a Pherthnasol
Mae Confensiwn y Cenhedloedd Unedig ar Hawliau'r Plentyn (CRC) yn ganolog i  gynlluniau, polisïau, arfer ac ethos ein hysgol. Fel ysgol sy'n parchu hawliau, rydym yn addysgu am hawliau plant a hefyd yn modelu hawliau a pharch ym mhob perthynas – Cysylltiedig ag Erthyglau 3, 32 (CRC)
Cyflwyniad 
Cafodd Polisi Datblygiad Personol a Pherthnasoedd ein hysgol ei seilio ar ddogfen ‘Sex and Relationships Education (SRE) in schools’ Circular No: 019/2010 Llywodraeth Cymru ac ar ganllawiau Deddf Addysg 1996. Rydym yn cydnabod Polisi Datblygiad Personol a Pherthnasoedd 2015 fel teitl llawn y polisi, ond yng ngweddill y polisi yma byddwn yn cyfeirio ato fel DPP. Mae DPP Ysgol Gynradd Gymraeg Lôn Las yn ymateb i ofynion y Fframwaith Addysg Bersonol a Chymdeithasol ar gyfer dysgwyr 7 i 19 oed sy’n penodi meysydd datblygu ‘Iechyd a Lles Emosiynol’ a ‘Datblygiad Moesol ac Ysbrydol’. 

Cysylltiadau â pholisiau eraill 
Mae polisïau eraill yr ysgol, sydd yn cynnwys elfennau o ARhPh yn cynnwys: 

Polisi Addysg Bersonol a Chymdeithasol (ABCh) 

Polisi Diogelu 

Polisi Gwrth-Fwlio 

Polisi Cydraddoldeb ac Amrywiaeth 

Polisi E-Ddiogelwch 

Sail resymegol 
Pwrpas ein rhaglen DPP yw i baratoi ein plant a phobl ifanc mewn modd graddol a phriodol ar gyfer bywyd oedolyn ac ar gyfer perthnasoedd cadarnhaol ac iachus. Mae’n eu cefnogi trwy eu datblygiad corfforol, emosiynol a moesol. Mae’r rhaglen wedi ei chynllunio i helpu plant a phobl ifanc i ddeall eu hunain, i barchu eraill ac i ddeall sut i gynnal perthnasoedd iachus o bob math. 

Mae’r rhaglen DPP yn gosod sylfaen gadarn ar gyfer gwybodaeth ffeithiol a gwybodaeth sydd ei angen ar bobl ifanc ym Mlynyddoedd 5 a 6 o ran iechyd personol. Mae’n paratoi’r plant ar gyfer newidiadau corfforol, emosiynol a chymdeithasol y glasoed. Mae’r gwersi yn creu cyfleoedd i’r plant i adlewyrchu ar agweddau a gwerthoedd a fydd yn effeithio ar eu dewisiadau a’u penderfyniadau yn hwyrach yn eu bywydau. 

Ein bwriad yw cynnig rhaglen DPP graddedig, sy’n briodol i oed ac aeddfedrwydd, gan bwysleisio agweddau cymdeithasol ac emosiynol perthnasoedd. Teimlwn y dylwn adlewyrchu gwerthoedd cymdeithas ein hysgol megis: 

Pwysigrwydd perthnasoedd sefydlog a chariadus 

Parch at ein gilydd 

Hawliau 

Cyfrifoldebau 

Cydraddoldeb rhyw 

Goddefgarwch 

Nid yw trais na gorfodaeth byth yn dderbyniol o fewn perthnasoedd 

Nodau 
Dyma nodau penodol yr ysgol ar gyfer DPP a’r hyn y dylir ei haddysgu i’r dysgwyr: 

Cyfnod Sylfaen 

Bydd addysg am berthnasoedd i ddysgwyr y Cyfnod Sylfaen (blynyddoedd Derbyn – 2) yn canolbwyntio ar feithrin hunan-barch drwy annog dysgwyr: 

i’w gwerthfawrogi eu hunain 

i gydnabod a mynegi’u teimladau 

i wneud ffrindiau a meithrin perthnasoedd 
i ddeall cyffyrddiad priodol ac amhriodol 

Cyfnod Allweddol 2 
Fel rhan o’r addysg rydym yn delio: 

â phwysigrwydd bywyd teuluol a’r amrywiaeth sy’n bodoli yma 

â chwestiynau moesol 

â materion yn ymwneud â pherthynas a chyfeillgarwch 

â hunan-barch a pharch tuag at eraill 

â thebygrwydd a gwahaniaethau rhwng bechgyn a merched 

ag amrywiaeth a phwysigrwydd gwerthfawrogi hynny 

â chyffyrddiad priodol ac amhriodol 

â materion diogelwch a’r hyn y dylai plant ei wneud os ydynt yn teimlo’n anniogel 

â chylch bywyd pobl – y newidiadau corfforol sy’n digwydd wrth iddynt dyfu’n oedolion a sut mae cyfrifoldebau yn newid 

â materion hylendid corfforol a newidiadau emosiynol 

â systemau atgenhedlu 

â pharchu eu cyrff eu hunain a phwysigrwydd perthnasoedd personol sefydlog a chariadus; 

Rheoli a threfnu DPP 
Mae hi’n gyfrifoldeb ar y Corff Llywodraethol, ynghyd â’r Pennaeth ac Arweinwyr ABCh a Gwyddoniaeth, i fonitro’r polisi yn ogystal â monitro effeithiolrwydd y rhaglen DPP. Mae gan yr uchod hefyd y cyfrifoldeb o ymgynghori â rhieni/gofalwyr a’r gymuned ehangach i sicrhau bod y polisi a’r rhaglen yn ystyried dymuniadau rhieni/gofalwyr ac yn diwallu anghenion y gymuned a wasanaethir gan yr ysgol.
Cyflwyno’r rhaglen DPP 
Byddwn yn cynnal gweithgareddau yn ystod y flwyddyn. Defnyddiwn Gynllun Gwaith ABM.

O fewn amserlen bydd yr ysgol gyfan yn cynnal gwersi a gweithgareddau DPP sydd yn addas ar gyfer oedran ac anghenion pob plentyn. Bydd blynyddoedd 3 – 6 yn dilyn cynlluniau graddedig ‘Pecyn Cymorth ARhPh’ a ddarperir gan adran Ysgolion Iach y Sir tra bydd y Cyfnod Sylfaen yn cynnal gweithgareddau sy’n ffocysu ar berthnasoedd, hylendid personol, tyfu a newid ac adeiladu hunan hyder. Athrawon dosbarth sydd yn gyfrifol am ddarparu’r gwersi / gweithgareddau. Mae’r rhan fwyaf o’r gwersi yn addas ar gyfer grwpiau rhyw cymysg ond bydd rhai o wersi blynyddoedd 5 a 6 yn cael eu darparu i grwpiau o ferched neu fechgyn yn unig. 

Cynnwys y rhaglen DPP 
Blwyddyn 3 
• Gwers 1 - 'Perthnasoedd - beth yw ffrind da?' 

• Gwers 2 - 'Cyfeillgarwch - Datblygu empathi' 

• Gwers 3 - 'Pethau tebyg ac annhebyg rhwng bechgyn a merched' Edrych ar ystrydebau - bachgen/merch, cyflwyno'r prif wahaniaeth corfforol rhwng 'bechgyn' a 'merched' drwy luniau o fabanod, heb ddefnyddio iaith ffurfiol am organau rhywiol 

• Gwers 4 - 'Cyffwrdd priodol ac amhriodol' 

Blwyddyn 4 
• Gwers 1 - 'Gwahaniaethau teuluol - Beth yw teulu?’ 

• Gwers 2 – ‘Cylch bywyd pobl’ a chyfrifoldebau’n newid 

• Gwers 3 - 'Gwahaniaethau corfforol rhwng bechgyn a merched' - Enwi rhannau o'r corff. Defnyddio enwau cywir am rannau o'r corff gan gynnwys yr organau rhywiol 

• Gwers 4 - 'Tyfu i fyny a bod yn ddiogel' - mae gan bob plentyn yr hawl i deimlo'n ddiogel, gwybod o ble i gael cymorth a chyngor os yw'n teimlo'n anniogel 

Blwyddyn 5 
Defnyddir ‘Blwch Cwestiynau’ yn y dosbarth er mwyn i ddisgyblion ysgrifennu cwestiynau'n ddienw. 

• Gwers 1 - 'Cyfeillgarwch' – Mae pethau tebyg ac annhebyg rhwng pobl yn cyfrannu at amrywiaeth o ran cyfeillgarwch 

• Gwers 2 - 'Newidiadau corfforol yn y glasoed' 

• Gwers 3 - Y Glasoed - Grwpiau Bechgyn/Merched - Y misglwyf, newidiadau i fechgyn. Gwersi ar wahân i fechgyn a merched fel bod modd ateb cwestiynau manylach 

• Gwers 4 - 'Y Glasoed - systemau atgenhedlu' - Adolygu'r glasoed, rhannau o'r corff yn ymwneud â'r system atgenhedlu 

Blwyddyn 6 
Defnyddir ‘Blwch Cwestiynau’ yn y dosbarth er mwyn i ddisgyblion ysgrifennu cwestiynau'n ddienw. 

• Gwers 1 - 'Perthnasoedd - Beth yw cariad?' 

• Gwers 2 - 'Y Glasoed - pwysigrwydd hylendid corfforol'. Hefyd ystyried newidiadau emosiynol. 

• Gwers 3 - 'Atgenhedlu' - Adolygu rhannau o'r corff, trafod cenhedlu 

• Gwers 4 - 'Perthnasoedd, cenhedlu a beichiogrwydd'. Gweithgareddau mewn perthnasoedd, adolygu cenhedlu, ystyried datblygiad babanod, bod yn iach yn ystod beichiogrwydd, genedigaeth a bwydo'r babi 

Materion sensitif 
Mae hi’n bwysig ein bod yn cynnig rhaglen DPP sydd yn berthnasol i ddysgwyr ac yn sensitif i’w hanghenion. Mae hi yr un mor bwysig bod pobl ifanc yn cydnabod amrywiaeth ac yn parchu pobl eraill a’u barnau, beth bynnag fo’u credoau, eu diwylliant neu eu cyfeiriad rhywiol. Gan ystyried hyn, bydd yr athrawon yn: 

Ymdrîn â materion sensitif mewn modd gonest ac anwahaniaethol 

Ateb cwestiynau priodol a darparu gwybodaeth ffeithiol. 

Er y cynhelir nifer helaeth o’r gwersi fel dosbarthiadau cymysg, bydd rhai gwersi yn cael eu haddysgu i fechgyn a merched ar wahân er mwyn sicrhau y gall disgyblion gyfrannu eu barn a gofyn cwestiynau heb deimlo’n anghyffyrddus. 

Adnoddau 
Mae’r adnoddau y byddwn yn eu defnyddio yn cynnwys:- 

Pecyn Cymorth (toolkit) – ffeil sy’n cynnwys cynlluniau gwersi ac adnoddau megis lluniau/cardiau. 

Tyfu i Fyny – adnodd rhyngweithiol ar y cyfrifiadur 

Mat llawr ‘Y Corff’
Cynllun Gwaith ABM 

Cyfrinachedd 
Dylid nodi na all athrawon gynnig cyfrinachedd di-amod. Os ydy’r plant yn datgelu eu bod yn cael eu cam-drin neu yn dweud rhywbeth sy’n achosi’r athro/athrawes i feddwl eu bod mewn perygl o gael eu cam-drin rhaid dilyn canllawiau diogelu plant yr ysgol (gweler Polisi Diogelu Ysgol Gynradd Gymraeg Tan y lan).

Datblygiad proffesiynol parhaus 
Bydd arweinwyr pynciau sy’n gysylltiedig â darpariaeth DPP yn mynychu hyfforddiant priodol er mwyn sicrhau bod canllawiau a gwybodaeth cyfredol gan yr ysgol. Mae’r gwybodaeth a’r canllawiau hyn yn cael eu rhaeadru i lawr at holl staff addysgu yr ysgol yn ystod sesiynau HMS. 

Gweithio gyda rhieni/gwarcheidwaid a’r gymuned ehangach 
Byddwn yn hysbysu rhieni/gwarcheidwaid disgyblion cyn y bydd gwersi DPP yn digwydd. Byddwn yn esbonio sut fydd yr athrawon yn cyflwyno’r gwersi ynghyd â darparu esiamplau o’r llenyddiaeth ac adnoddau a roddir i’r plant neu wylio ran o dvd. Bydd ein polisi DPP ar gael i’w ddarllen ar wefan yr ysgol neu fel copi caled. 

Eithrio 
Mae gan rieni yr hawl i eithrio eu plant o’r gwersi addysg DPP yn yr ysgol. Os yw rhieni yn dymuno eithrio eu plentyn, dylent drafod gyda’r pennaeth, ac egluro pa agwedd o’r gwersi y maent yn anfodlon i’r plentyn ei dderbyn. Mae’r ysgol bob amser yn cefnogi dymuniadau’r rhieni yn hyn o beth. Mae’r ysgol yn ymwybodol iawn mai prif gyfrifoldeb y rhieni a’r gwarcheidwaid yw DPP. Rydym yn dymuno adeiladu perthynas gadarnhaol gyda rhieni’r plant er mwyn eu cefnogi trwy gyfrwng dealltwriaeth, ymddiriedaeth a chyd-weithrediad. 

Rôl aelodau eraill o’r gymuned 
Rydym yn annog aelodau eraill o’r gymuned i gydweithio â ni wrth ddarparu cyngor a chefnogaeth i’r plant am ddatblygiad personol a pherthynas. Gall aelodau o’r Awdurdod Iechyd Lleol a phobl broffesiynol eraill o’r byd iechyd, roi cefnogaeth werthfawr i ni gyda’n rhaglen DPP. Bydd nyrs yr ysgol yn ein cefnogi yn y ddarpariaeth a rhoddir. 

Monitro ac adolygu 
Caiff y polisi ei fonitro a’i adolygu yn rheolaidd. Bydd y Pennaeth a’r Cydlynwyr ABCh a Gwyddoniaeth yn cyd-weithio er mwyn sicrhau fod gofynion y polisi hwn yn cael eu cyflawni. 

Dyddiad: Hydref 2026
Llofnodwyd gan: Berian Jones 
Polisi 

